Yengeni word glo nie geteiken | Maroela Media
Yengeni word glo nie geteiken
Tony Yengeni. Foto: SAUK
Owerhede van die DA-beheerde stad Kaapstad ontken dat hulle Tony Yengeni, die nasionale uitvoerende komiteelid van die ANC, "teiken" nadat hy Sondagaand glo weens dronkbestuur in hegtenis geneem is.
JP Smith, Kaapstadse burgemeesterskomiteelid vir veiligheid en sekuriteit, het gesê Yengeni was een van 52 mense wat oor die naweek vir verkeersoortredings in hegtenis geneem is, het die Cape Argus Dinsdag berig."Verkeersbeamptes het 'n Maserati, wat deur Yengeni bestuur is, onreëlmatig sien ry. Die voertuig het ook net een nommerplaat gehad," het Smith gesê.
"Die beamptes het 'n toestel gebruik om die voertuig se spoed te bepaal, en gesien die voertuig het die spoedbeperking verontagsaam. Dit was genoegsame rede om hom in hegtenis te neem en na die sentrum in Athlone te neem." Bloedtoetse wat geneem is het glo bewys dat sy bloedalkoholvlak hoër as die minimumbeperking is.
Volgens Smith sal beeldmateriaal van Yengeni se inhegtenisname, voor en ná die tyd, beskikbaar gemaak word om te bewys dat beamptes genoegsame rede gehad het om hom in hegtenis te neem.
Yengeni is Sondagaand om 23:00 op die hoek van Somerset- en Dixonweg in Kaapstad in hegtenis geneem vir spoedoortreding asook moontlike dronkbestuur. Hy is deur die Kaapstad-sentrale polisie aangehou en Maandag op borgtog van R500 vrygelaat. Hy moet volgende jaar op 4 Maart in die hof verskyn in verband met die voorval.
Yengeni is ook in 2007 in Goodwood in Kaapstad in hegtenis geneem nadat hy glo onder die invloed van alkohol bestuur het. Hy was toe ook op R500 borgtog vrygelaat en is uiteindelik deur die hof vrygespreek. In dié stadium was hy uit op parool nadat hy in 2003 skuldig bevind is aan bedrog nadat hy nie 'n 47%-afslag op 'n 4×4 Mercedes-Benz aan die parlement bekend gemaak het nie.
Twee soek ná George-vrou se verkragting
AfriForum ondersoek Vrystaat se R120 miljoen-webwerf
Die leêr gaan wegraak. Saak word uitgegooi en hy keer terug na sy rojale lewe
Nou soek hy verskonings om nie verantwoordelik gehou te word vir sy dade nie. Hy is een wat soos kroonwild behandel word. Hierdie keer moet hy boet vir sy dade.